ประกาศกระทรวงคมนาคม เรื่อง กำหนดอัตราค่าจ้างบรรทุกคนโดยสารและค่าบริการอื่นสำหรับรถยนต์รับจ้างบรรทุกคนโดยสารไม่เกินเจ็ดคนแบบพิเศษ พ.ศ. 2560
ประกาศกระทรวงคมนาคม
เรื่อง
กำหนดอัตราค่าจ้างบรรทุกคนโดยสารและค่าบริการอื่น
สำหรับรถยนต์รับจ้างบรรทุกคนโดยสารไม่เกินเจ็ดคนแบบพิเศษ
พ.ศ.
๒๕๖๐
 

โดยที่กระทรวงคมนาคมกำหนดให้มีรถยนต์รับจ้างบรรทุกคนโดยสารไม่เกินเจ็ดคนแบบพิเศษขึ้นอีกประเภทหนึ่ง
ซึ่งมีมาตรฐานการให้บริการและความสะดวกสบายเพิ่มขึ้น
เพื่อพัฒนายกระดับคุณภาพการให้บริการและเพิ่มทางเลือกในการใช้บริการรถยนต์รับจ้างให้กับประชาชน
ดังนั้น
เพื่อให้มีอัตราค่าจ้างบรรทุกคนโดยสารและค่าบริการอื่นสำหรับรถยนต์รับจ้างบรรทุกคนโดยสารไม่เกินเจ็ดคนแบบพิเศษ
อาศัยอำนาจตามความในข้อ ๑๘ และข้อ ๑๙ วรรคสอง แห่งกฎกระทรวงการขอรับใบอนุญาต
การออกใบอนุญาต และการต่ออายุใบอนุญาตประกอบการรับจ้างบรรทุกคนโดยสารแบบพิเศษ พ.ศ.
๒๕๖๐ รัฐมนตรีว่าการกระทรวงคมนาคมออกประกาศไว้ ดังต่อไปนี้

ข้อ ๑ อัตราค่าจ้างบรรทุกคนโดยสาร ให้กำหนดดังนี้
(๑) ระยะทาง ๒ กิโลเมตรแรก ๑๕๐ บาท
(๒) ระยะทางเกินกว่า ๒ กิโลเมตรขึ้นไป กิโลเมตรละ ๑๒ - ๑๖ บาท
(๓) กรณีรถไม่สามารถเคลื่อนที่หรือเดินรถต่อไปได้เกินกว่า ๖
กิโลเมตรต่อชั่วโมง อัตรานาทีละ ๖ บาท

ข้อ ๒ ค่าบริการอื่น
ให้กำหนดเพิ่มขึ้นจากอัตราค่าจ้างบรรทุกคนโดยสารตามข้อ ๑ ดังนี้
(๑)
กรณีการจ้างผ่านศูนย์บริการสื่อสารหรือระบบสื่อสารทางอิเล็กทรอนิกส์
ให้เรียกเก็บเพิ่มอีกไม่เกิน ๕๐ บาท
(๒) กรณีการจ้างจากท่าอากาศยาน
โดยรถยนต์รับจ้างแบบพิเศษนั้นจอดรอคนโดยสาร ณ
จุดที่ได้จัดไว้เป็นการเฉพาะ ให้เรียกเก็บเพิ่มอีกไม่เกิน ๑๐๐ บาท
(๓) กรณีการจ้าง โดยการจองล่วงหน้าไม่น้อยกว่า
๒ ชั่วโมง ให้เรียกเก็บเพิ่มอีกไม่เกิน ๑๐๐ บาท

ข้อ ๓ อัตราค่าจ้างบรรทุกคนโดยสารตามข้อ ๑
และอัตราค่าบริการอื่นตามข้อ ๒ ผู้ได้รับใบอนุญาตประกอบการรับจ้างบรรทุกคนโดยสารไม่เกินเจ็ดคนแบบพิเศษ
จะจัดเก็บในอัตราเท่าใดต้องแจ้งให้กรมการขนส่งทางบกทราบก่อนล่วงหน้า ๑๕
วันและให้จัดเก็บอัตราดังกล่าวเป็นระยะเวลาไม่น้อยกว่า ๙๐ วัน

ข้อ ๔ กรณีระยะทางที่โดยสารเกินกว่า ๓๐๐
กิโลเมตรขึ้นไป ให้ใช้วิธีตกลงราคาก็ได้

ข้อ ๕[๑] ประกาศนี้ให้มีผลใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ ณ วันที่ ๙ พฤศจิกายน พ.ศ. ๒๕๖๐
พิชิต อัคราทิตย์
รัฐมนตรีช่วยว่าการกระทรวงคมนาคม ปฏิบัติราชการแทน
รัฐมนตรีว่าการกระทรวงคมนาคม







พิมพ์มาดา/อัญชลี/จัดทำ
๔
ธันวาคม ๒๕๖๐

[๑]
ราชกิจจานุเบกษา เล่ม ๑๓๔/ตอนพิเศษ ๒๙๒ ง/หน้า ๗/๒๗
พฤศจิกายน ๒๕๖๐